પ્રમુખસ્વામી મહારાજનાં પવિત્ર સાંનિધ્યને માણીને અનેક લોકોએ પોતાના જીવનમાં પરિવર્તનની અકલ્પ્ય ચમત્કૃતિ અનુભવી છે. કેટલાય લોકો તેઓના શ્રદ્ધામય સાંનિધ્ય માત્રથી નાસ્તિકતા ખંખેરીને આસ્તિક બન્યા છે, કેટલાય અઠંગ વ્યસનીઓનાં વ્યસનો છૂટ્યાં છે, કેટલાયના ભયાનક સ્વભાવ અહીં સહજતાથી સૌમ્ય બન્યા છે. અનેક મુમુક્ષુઓને દુર્લભ દિવ્ય અનુભૂતિ કરાવીને સ્વામીશ્રીએ તેઓના જીવનમાં આધ્યાત્મિકતા મહોરાવી છે. સ્વામીશ્રીએ અનેક પરિવારોના ઝઘડાઓ મિટાવ્યા છે, સદીઓથી અનેક નિર્દોષોના જીવન રોળતા બે જાતિસમૂહોના વેરઝેરને મિટાવીને શાંતિ સ્થાપી છે. ગાંધીનગરના અક્ષરધામ પર થયેલી આતંકવાદી ઘટના વેળાએ જગતને ક્ષમા અને શાંતિનું શ્રેષ્ઠ ઉદાહરણ આપીને સ્વામીશ્રીએ વ્યક્તિથી લઈને સમાજ સુધી શાંતિની અદ્ભુત પ્રેરણા વહાવી છે.